**Romanian - Română**

**Solicitarea de despăgubiri prin PIAB (Consiliul de evaluare a vătămărilor corporale)**

PIAB reprezintă organismul independent de reglementare din Irlanda care evaluează compensațiile pentru vătămări corporale în timp util și cu costuri minime. PIAB evaluează compensațiile în cazul vătămărilor corporale suferite de către persoane în accidente auto, la locul de muncă sau care implică răspundere publică. Toate solicitările de despăgubiri pentru vătămări corporale trebuie să fie procesate prin PIAB, cu excepția cazului în care s-a ajuns la o înțelegere între reclamanți și asiguratori/pârâți.

Conform legislației care reglementează activitatea PIAB, nu pot fi depuse pentru evaluare solicitările de acordare a despăgubirilor în caz de malpraxis.

Activitățile instituției:

* Facilitarea unui proces corect și transparent de evaluare a vătămărilor corporale, solicitările fiind rezolvate cu costuri reduse, în timp util și într-o manieră necontencioasă.
* Facilitarea unei dezbateri între toate părțile implicate în și interesate de procesul de soluționare a cererilor într-o manieră simplă și eficientă.
* Modelul nostru este pozitiv pentru întreaga comunitate, întrucât acordă compensațiile mai rapid, cu costuri reduse și rezultate previzibile.

Dacă o persoană a suferit o vătămare și consideră că are dreptul la o compensație, aceasta poate depune o cerere către PIAB.

Acest lucru se poate realiza prin trimiterea unui formular de solicitare *online* sau*tipărit****,*** disponibil pe site-ul instituției, la - [Injuries.ie - Forms](https://www.injuries.ie/eng/forms-guides/)

Aceștia sunt pașii pe care trebuie să îi urmeze cineva care face o solicitare procesată prin PIAB:

**Pasul 1**

Completarea unui formular de solicitare online [SAU completarea și](https://form.piab.ie/Pages/Checklist.aspx) [trimiterea acestuia prin poștă sau e-mail](https://www.piab.ie/eng/contact/) împreună cu o copie a raportului medical și cu taxa de procesare.  Toate formularele sunt disponibile pe site.

*Taxe:* Taxa de procesare a formularelor trimise prin *poștă sau e-mail*este de 90 EUR.  Taxa de procesare pentru formularele online este de 45 EUR. *[Serviciu valabil începând cu septembrie 2019. Dacă taxele vor suferi schimbări pe viitor, acest lucru va fi afișat în secțiunea de noutăți a site-ului instituției, așadar asigurați-vă că sunteți la curent cu toate actualizările].*

*Formulare tipărite:* Dacă *nu* folosiți formularele online, puteți descărca un formular de solicitare [(formularul A) și un formular medical (formularul B)](https://www.injuries.ie/eng/forms-guides/)de pe site-ul nostru.  Formularele sunt disponibile dând clic pe acel link, în format Word sau PDF, pentru a fi ușor de folosit și de printat.

Persoanele sub 18 ani trebuie să aibă un reprezentant legal care va face solicitarea în numele acestora.

**Pasul 2**

Pârâtul (persoana sau organizația împotriva căreia se face solicitarea) este notificat de către PIAB cu privire la solicitarea dumneavoastră.

**Pasul 3**

Pârâtul, reprezentat de obicei de către o agenție de asigurări, ia în considerare/acceptă evaluarea solicitării de către PIAB. Majoritatea pârâților sunt de acord cu acestea.

**Pasul 4**

PIAB poate stabili o evaluare medicală independentă în numele dumneavoastră.

**Pasul 5**

PIAB evaluează suma compensației (valoarea monetară a solicitării dumneavoastră).

**Pasul 6**

Compensația este acceptată atât de reclamant cât și de pârât. Pârâtul emite cecul pentru despăgubire.

[Injuries.ie - Making a claim](https://www.injuries.ie/eng/the-claims-process/making-a-claim/)

* Dacă pârâtul nu este de acord ca solicitarea să fie evaluată de PIAB, reclamantului i se emite un document legal denumit „*autorizație*”, pentru a depune solicitarea în instanță, dacă dorește acest lucru. Acest document de la PIAB trebuie să facă obiectul unei acțiuni judiciare.
* Dacă oricare dintre părți nu este de acord cu evaluarea PIAB, atunci va fi emisă o *autorizație* care va permite reclamantului să depună solicitarea în instanță, dacă dorește acest lucru.

**Prezentarea raportului medical**

Sunteți obligat să prezentați un raport medical, ca parte a depunerii solicitării dumneavoastră către PIAB. Aproape în toate cazurile, solicitarea trebuie depusă în termen de maximum 2 ani de la producerea accidentului. Este recomandat să depuneți formularul, taxa *mai sus menționată* și raportul medical în decursul acestei perioade.

Dacă sunteți pârâtul în cazul unei solicitări de acordare a despăgubirilor pentru vătămări corporale, vă rugăm să accesați linkul [Injuries.ie - Responding to a claim](https://www.injuries.ie/eng/the-claims-process/responding-to-a-claim/)

Dacă aveți întrebări suplimentare, consultați secțiunea de întrebări frecvente de pe site-ul PIAB sau contactați Serviciul de asistență la numărul cu tarif local 0818 829 121.

Mai multe detalii pe [Injuries.ie - Contact](https://www.injuries.ie/eng/help-support/contact/)